काठमाडौं- प्रमुख राजनीतिक दलका नेताले दलीय सहमतिबिना कुनै तहको निर्वाचन सम्भव नरहेको जनाउँदै राजनीतिक समझदारी निर्माण गर्नुपर्नेमा जोड दिएका छन्। मन्त्रिपरिषद् बैठकले बिहीबार संविधान कार्यान्वयनका लागि तीनै चरणको निर्वाचन गराउने कार्यतालिका सार्वजनीक गरेलगत्तै रिपोर्टर्स क्लबमा आयोजित कार्यक्रममा बोल्दै प्रमुख दलका नेताले चुनावको कार्यतालिका बनाउनुभन्दा संविधान कार्यान्वयनका लागि राजनीतिक समझदारी निर्माण गर्नुपर्नेमा जोड दिएका हुन्।
संविधानप्रति मधेसकेन्द्रित राजनीतिक दलका साथै विभिन्न पक्षले असन्तुष्टि जनाइरहेका बेला उनीहरूका जायज माग सम्बोधन गर्दै अघि बढ्नुपर्ने तर्क गरेका छन्। कांग्रेस केन्द्रीय सदस्य प्रकाशशरण महतले प्रमुख दलबीच सहमति नभएसम्म कुनै पनि निर्वाचन नहुने दाबी ठोकुवा गरे। 'संविधान कार्यान्वयमा देखिएका अड्चन समाधानको खाकाले मात्र निर्वाचन हुन्छ भन्नेमा जनताले विश्वास गर्छन्,' उनले भने, 'संविधान कार्यान्वयनमा सहमति नजुटेसम्म प्रधानमन्त्री केपी शर्मा ओलीले घोषणा गरेजस्तो चुनाव हुन असम्भव छ।'
असन्तुष्टपक्षलाई सहमतिमा ल्याउन सरकारले कुनै चासो र गम्भीरता नदेखाएको आरोप लगाउँदै महतले भने, 'चर्चाका लागि होइन, मुलुकको समस्या समाधान गर्न सरकार गम्भीर हुनुपर्छ, त्यो देखिँदैन।' कांग्रेस नेतृत्वमा सरकार बने संविधान कार्यान्वयनमा सहज हुने दाबी गर्दै महतले भने, 'कांग्रेसले नेतृत्व नगरेसम्म मुलुकको समस्या समाधान हुँदैन।'
सरकारको नेतृत्व गरिरहेको नेकपा एमालेका उपाध्यक्ष युवराज ज्ञवालीले संविधान कार्यान्वयन अहिलेको प्रमुख कार्यभार भएको जनाए। संविधान निर्माणमा जस्तै संविधान कार्यान्वयनमा पनि राजनीतिक दल मिल्नुको विकल्प नभएको जनाउँदै उनले भने, 'सरकारमा रहेर वा प्रतिपक्षमै रहेर भए पनि संविधान कार्यान्वयनमा मिलेर जान सकिन्छ।' दलहरू मिल्दा मात्र १८ महिनाभित्र स्थानीय, प्रादेशिक र संघीय निर्वाचन सम्भव रहेको उनले दाबी गरे।
नेकपा माओवादी केन्द्रका नेता मणि थापाले राष्ट्रिय सहमतिको सरकार निर्माण नभएसम्म कुनै पनि निर्वाचन सम्भव नरहेको दाबी गर्दै संविधान कार्यान्वयन, शान्ति सम्झौता, मधेस आन्दोलन र पुनर्निर्माणलगायत विषयमा सँगसँगै सहमति हुनुपर्ने जिकिर गरे। 'हामी कुनै पनि निर्वाचनका लागि तयार छौं तर त्यसका लागि राष्ट्रिय सहमतिको सरकार आवश्यक छ,' उनले भने।
राष्ट्रिय प्रजातन्त्र पार्टी नेपालका प्रमुख सचेतक दिलनाथ गिरीले संविधानको स्पिरिटअनुसार अघि बढे बाँकी अवधिमा सबै निर्वाचन सम्भव रहेको बताए। प्रजातन्त्रप्रति प्रतिबद्ध दलहरू स्थानीय निकाय निर्वाचन गर्न लाग्नुपर्ने जनाउँदै उनले भने, 'चुनाव नहुँदा जनताका समस्या ओझेल परेका छन्। जनतालाई समृद्ध बनाउने हो भने चुनावमा जानुको विकल्प छैन।'
नयाँ शक्ति नेपालका नेता देवेन्द्र पौडेलले संविधान निर्माण गर्दा छुटेका विषयमा सहमति गरे मात्रै चुनाव हुनसक्ने भन्दै विधि, प्रक्रिया पुर्याेएर निर्वाचनमा जानुपर्ने बताउँदै आफूहरू त्यसका लागि तयार रहेको स्पष्ट पारे।